Бастауыш сынып мұғалімі Тасмагамбетова Айнаш Кайрбаевнаның рефлексиялық есебі.

Мен 4 «А» сыныбында өзін-өзі тану пәні бойынша ашық сабақ өткіздім. Тақырыбы: «Еңбекқорлық пен еріншектік».

Мақсатым: Оқушылардың «Еңбек» құндылығы туралы түсініктерін кеңейту.

Міндеттері:

* еңбекқор мен еріншек туралы түсінік беру;
* еңбекке қызығушылықтарын арттыру;
* еңбексүйгіштікке тәрбиелеу.

Құндылық: Ақиқат

Қасиеттер: Мейірімділік, ізеттілік, бірлік, ынтымақ т. б.

Сабағымды ұйымдастыру кезеңінен бастадым. Оқушылардың назарын сабаққа аудардым. Оқушылардың көңіл күйін көтеру мақсатында музыканың сүйемелдеуімен тыныштық сәтін өткіздім. Осыдан кейін үй тапсырмасы тексерілді. Әр оқушы жазып келген эссесін оқып берді. Бүгінгі сабақтың тақырыбы мен мақсаты айтылды. Оқушылар жалпыадамзаттық құндылықтарды қайталады. Мұғалім В.А. Сухомлинскийдің «Еңбексүйгіш пен Еріншек» атты ертегісін әңгімелеп берді. Оқушылардың түсініктерін байқау мақсатында сұрақтар қойылды. Оқушылар жауап берді. Бүгінгі сабақтың дәйексөзі оқылып, талқыланды. Дәйексөзді дәптерге жаздырттым.

Сыныптағы оқушы саны аз болғандықтан шығармашылық жұмысты әр оқушыға жеке-жеке ұсындым. Шығармашылық жұмыстан кейін ауызша тапсырма орындалды. Оқушылар еріншек бала мен еңбекқор балаға мінездеме берді. Осыдан кейін «Бала тілегі» әнін ерекше көңілмен орындады. Үйге үй тапсырмасы берілді. Музыканың сүйемелдеуімен соңғы тыныштық сәтін өткіздім.

Рефлексиялық есебімнің соңында айтарым әлі де болса оқушыларымның ауызекі сөйлеу тілін дамыту қажет. Өз ойларын ашық айта білуге төселдіру қажет деп ойлаймын. Сабақты жоспарлау барысында әр оқушының қабілеті мен дарындылығына көңіл бөлемін. Оқушылардың қажеттіліктерін қанағаттандыруға тырысамын.